### NN 97/2019 (11.10.2019.), Odluka Agencije za elektroničke medije, klasa: UP/I-612-12/19-02/0003, urbroj: 567-06/04-19-05 od 26. rujna 2019.

Agencija za elektroničke medije

1904

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Damir Bučević, Vanja Gavran, Katija Kušec, Anita Malenica i Davor Marić kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13), članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), a na temelju Obavijesti o namjeri davanja koncesija za obavljanje djelatnosti pružanja medijskih usluga radija br. 02/19 (»Narodne novine« broj 69/19) na 31-19 sjednici održanoj 26. rujna 2019., donijelo je sljedeću

ODLUKU

I. Poništava se dio Obavijesti o namjeri davanja koncesija za obavljanje djelatnosti pružanja medijskih usluga radija br. 02/19 od 17. srpnja 2019., klasa: UP/I-612-12/19-02/0003, urbroj: 567-06/04-19-01 objavljena u »Narodnim novinama« broj 69 od 19. srpnja 2019. godine, u dijelu za davanje koncesije za obavljanje djelatnosti pružanja medijskih usluga radija, TABLICA 1., redni broj 4., na području grada Varaždina (L-VZ); 96,5 MHz.

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. Zakona o elektroničkim medijima (»Narodne novine« broj 153/09, 84/11, 94/13 i 136/13 – dalje: ZEM), Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13 – dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska regulatorna agencija za mrežne djelatnosti (HAKOM), Vijeće za elektroničke medije je objavilo Obavijest o namjeri davanja koncesija za obavljanje djelatnosti pružanja medijskih usluga radija br. 02/19 od 17. srpnja 2019., klasa: UP/I-612-12/19-02/0003, urbroj: 567-06/04-19-01 objavljenu u »Narodnim novinama« broj 69 od 19. srpnja 2019. godine u TABLICI 1. pod rednim brojem 4. objavljen je dio obavijesti za obavljanje djelatnosti pružanja medijskih usluga radija na području grada Varaždina (L-VZ); 96,5 MHz.

Za navedeno područje grada Varaždina (L-VZ) pristigle su dvije ponude, i to ponuda trgovačkog društva BONI 042 d.o.o. iz Varaždina te ponuda trgovačkog društva Požeški dnevnik d.o.o. iz Ivanca.

Utvrđeno je kako su ponude trgovačkog društva BONI 042 d.o.o. te trgovačkog društva Požeški dnevnik d.o.o. cjelovite te time zadovoljavaju kriterije propisane ZEM-om i podzakonskim aktima kako bi se mogla donijeti meritorna odluka.

Utvrđeno je da nema pravnih i stvarnih zapreka za glasovanjem te se pristupilo tajnom glasovanju o ponudama koristeći glasačke listiće na kojima su navedeni ponuditelji abecednim redom.

Vijeće se u postupku razmatranja, usporedbe i ocjene zaprimljenih ponuda vodilo javnim interesom hrvatskih građana iz perspektive medijskog pluralizma.

Na temelju prebrojanih glasova utvrđeno je da ni jedna od ponuda nije dobila potrebnu, zakonsku većinu glasova svih članova Vijeća sukladno članku 70. stavku 1. ZEM-a te je odlučeno kao u izreci.

Slijedom navedenog rezultata glasovanja poništena je Obavijest o namjeri davanja koncesije za obavljanje djelatnosti pružanja medijskih usluga radija broj 02/19 za područje grada Varaždina (L-VZ).

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/19-02/0003

Urbroj: 567-06/04-19-05

Zagreb, 26. rujna 2019.

AGENCIJA ZA ELEKTRONIČKE MEDIJE

Vijeće za elektroničke medije
 Josip Popovac, v. r.